ai4bharat/Pralekha huggingface dataset:
সড়কপরিবহণওমহাসড়কমন্ত্রক
মোটর গাড়ির মালিকের নমিনির নাম নথিভুক্তির জন্য সংশ্লিষ্ট আইনটি সম্পর্কে জনসাধারণের মতামত আহ্বান
নয়াদিল্লি, ২৭ নভেম্বর, ২০২০
মোটর গাড়ির মালিকের পক্ষ থেকে ১ জন ব্যক্তিকে নমিনি হিসাবে নথিভুক্ত করার জন্য কেন্দ্রীয় মোটর গাড়ি আইন ১৯৮৯ – এ প্রস্তাবিত সংশোধনের প্রেক্ষিতে কেন্দ্রীয় সড়ক পরিবহণ ও মহাসড়ক মন্ত্রক জনসাধারণ ও সংশ্লিষ্ট সবপক্ষের কাছ থেকে মতামত আহ্বান করেছে। মন্ত্রকের পক্ষ থেকে বৃহস্পতিবার আইন সংশোধনের প্রস্তাব সম্পর্কে একটি খসড়া বিজ্ঞপ্তি GSR 739  প্রকাশ করা হয়।
মোটর গাড়ির রেজিস্ট্রেশনের সময় নমিনির নাম নথিভুক্তিকরণের প্রস্তাব করা হয়েছে। এই প্রস্তাব কার্যকর হলে সংশ্লিষ্ট মোটর গাড়ি রেজিস্ট্রেশন বা ট্রান্সফারের সময় নমিনির নামও অন্তর্ভুক্ত হবে। কোনও কারণে গাড়ির মালিকের মৃত্যু হলে নাম নথিভুক্ত হওয়ার নমিনি সুবিধা পাবেন। এখনও পর্যন্ত দেশে মোটর গাড়ির মালিকের পক্ষ থেকে নমিনির নাম নথিভুক্তিকরণের ক্ষেত্রে অভিন্ন কোনও ব্যবস্থা নেই। এই প্রেক্ষিতেই সংশ্লিষ্ট মোটর গাড়ি আইন সংশোধনের প্রস্তাব করা হয়েছে।
কেন্দ্রীয় মোটর গাড়ি আইন, ১৯৮৯ এ যে সমস্ত সংশোধনের প্রস্তাব রয়েছে, সেগুলি হ’ল নিম্নরূপ –
• ৪৭ নম্বর ধারা – মোটর গাড়ির রেজিস্ট্রেশনের জন্য আবেদন।
• ৫৫ নম্বর ধারা – মালিকানা হস্তান্তর।
• ৫৬ নম্বর ধারা – মালিকের মৃত্যু হলে মালিকানা হস্তান্তর।
• এছাড়াও, সংশোধিত আইনে প্রস্তাব করা হয়েছে যে, যদি নমিনির নাম ইতিমধ্যেই নথিভুক্ত থাকে, তা হলে মালিকের মৃত্যুর পর মোটর গাড়ি তাঁর নামে হস্তান্তরিত হবে এবং সংশ্লিষ্ট নমিনিকে গাড়ির মালিকের মৃত্যু শংসাপত্র রেজিস্টারিং কর্তৃপক্ষকে অবগত করার জন্য পোর্টালে উল্লেখ করতে হবে। সেই সঙ্গে, নমিনির নামে গাড়ি রেজিস্ট্রেশনের জন্য নতুন করে আবেদন জানাতে হবে।
• ৫৭ নম্বর ধারা – সরকারি নিলাম থেকে গাড়ি ক্রয় করা হলে মালিকানা হস্তান্তর।
• ২০ নম্বর ফর্ম, ২৩ এ ফর্ম, ২৪ নম্বর ফর্ম, ৩০ নম্বর ফর্ম, ৩১ নম্বর ফর্ম এবং ৩২ নম্বর ফর্মে নমিনির বিস্তারিত বিবরণ অন্তর্ভুক্ত করার জন্য সংশোধনের প্রস্তাব করা হয়েছে।
নমিনির নাম নথিভুক্তিকরণের ক্ষেত্রে নাগরিক-বান্ধব এই পরিষেবার সুযোগ গ্রহণের জন্য মহকুমা শাসক/জেলাশাসক/ট্রাইব্যুনাল/আদালতের পক্ষ থেকে জারি করা সার্টিফিকেট/অর্ডার সদ্ব্যবহার করা যেতে পারে।
কেন্দ্রীয় মোটর গাড়ি আইন সংশোধনের এই প্রস্তাব সম্পর্কে জনসাধারণ বিজ্ঞপ্তি প্রকাশিত হওয়ার ৩০ দিনের মধ্যেই চিঠি বা ই-মেল মারফৎ মতামত জানাতে পারবেন। চিঠি দেওয়ার ঠিকানা –
যুগ্মসচিব ,
সড়ক পরিবহণ ও মহাসড়ক মন্ত্রক,
পরিবহণ ভবন,
পার্লামেন্ট স্ট্রিট,
নতুন দিল্লি – ১১০০০১
ইস্পাতমন্ত্রক
ক্ষমতা বৃদ্ধির জন্য ইস্পাত মন্ত্রকের বিভিন্ন উদ্যোগ গ্রহণ
নয়াদিল্লি, ১৬ সেপ্টেম্বর, ২০২০
জাতীয় ইস্পাত নীতি অনুসারে, ২০৩০-৩১ সালের মধ্যে ৩০০ এমটিপিএ অপরিশোধিত ইস্পাত উৎপাদন করা হবে। এই লক্ষ্য অর্জনে ইস্পাত মন্ত্রক বেশ কিছু পদক্ষেপ গ্রহণ করেছে।
 দেশের অভ্যন্তরে লোহা এবং ইস্পাতজাত দ্রব্য উৎপাদনের নীতি গ্রহণ করা হয়েছে। বিভিন্ন সরকারি সংস্থার উৎপাদিত এইসব সামগ্রী ইস্পাত মন্ত্রক সংগ্রহ করবে।
 দেশের অভ্যন্তরে বাতিল ইস্পাত পুনর্ব্যবহার করার জন্য স্টিল স্ক্র্যাপ পলিসি গ্রহণ করা হয়েছে।
 ইস্পাতের গুণমান বজায় রাখার জন্য যেসব ইস্পাতের গুণমান পরীক্ষা করা হয়নি, সে ধরনের ইস্পাত আমদানির ক্ষেত্রে নিষেধাজ্ঞা জারি করা হয়েছে। এ পর্যন্ত ১১৩টি ইস্পাত গুণমান নিয়ন্ত্রণের আদেশ জারি করা হয়েছে।
 ইস্পাত আমদানির ক্ষেত্রে ইস্পাত আমদানি নজরদারি ব্যবস্থা চালু করা হয়েছে। এই প্রক্রিয়ার মাধ্যমে অত্যাধুনিক প্রযুক্তিতে নিবন্ধীকরণের কাজ করা হবে।
 ইস্পাত এবং ইস্পাতজাত বিভিন্ন সামগ্রী উৎপাদনের জন্য স্টিল ক্লাস্টার গঠনে উৎসাহ দিতে খসড়া নীতি তৈরি করা হয়েছে।
 ইস্পাত মন্ত্রক ইস্পাতের কাঁচামাল সংগ্রহ করার জন্য খনি মন্ত্রক ও কয়লা মন্ত্রকের সঙ্গে নিবিড় যোগাযোগ রেখে চলেছে। যেসব লৌহ খনি বাতিল বলে বিবেচিত হত, সেগুলির নিলাম প্রক্রিয়া শুরু করা এবং খনিজ সম্পদ আহরণের জন্য লিজের মেয়াদ বাড়ানোর উদ্যোগ নেওয়া হয়েছে। সিআইএল / বিসিসিএল-এর কোক কয়লার জন্য কারখানা তৈরি, কোক কয়লার খনিগুলির নিলামের প্রক্রিয়া এবং বিদেশ থেকে এ ধরনের কয়লা আমদানির ক্ষেত্রে বিশেষ উদ্যোগ নেওয়া হয়েছে।
রাজ্যসভায় আজ এক প্রশ্নের লিখিত জবাবে এই তথ্য জানিয়েছেন ইস্পাত মন্ত্রী শ্রী ধর্মেন্দ্র প্রধান।
(CG/CB/DM
কেন্দ্রীয়মন্ত্রিসভা
নির্বাচনী ব্যবস্থাপনা ও প্রশাসনে সহযোগিতার লক্ষ্যে ভারত, তিউনিসিয়া ও পাপুয়া নিউ গিনির মধ্যে স্বাক্ষরিত চুক্তি অনুমোদন করল কেন্দ্রীয় মন্ত্রিসভা
নয়াদিল্লি, ২২ জানুয়ারি, ২০২০
প্রধানমন্ত্রী শ্রী নরেন্দ্র মোদীর পৌরহিত্যে নতুন দিল্লিতে আজ কেন্দ্রীয় মন্ত্রিসভার বৈঠকে ভারতের নির্বাচন কমিশনের সঙ্গে তিউনিসিয়ার ইন্ডিপেন্ডেন্ট হাই অথরিটি ফর ইলেকশন্স এবং পাপুয়া নিউ গিনি ইলেকটোরাল কমিশন-এর মধ্যে নির্বাচন পরিচালনা ও ব্যবস্থাপনা সংক্রান্ত সমঝোতাপত্রটি অনুমোদন করা হয়েছে।
এই সমঝোতাপত্রের ফলে তিউনিসিয়ার ইন্ডিপেন্ডেন্ট হাই অথরিটি ফর ইলেকশন্স এবং পাপুয়া নিউ গিনি ইলেকটোরাল কমিশন-এর সঙ্গে ভারতের নির্বাচন কমিশনের দ্বিপাক্ষিক সহযোগিতা বৃদ্ধি পাবে। ভারতের নির্বাচন কমিশন ঐ দুটি দেশের নির্বাচনী কর্তৃপক্ষকে কারিগরি সহায়তা প্রদান করবে। এছাড়া, নির্বাচন পরিচালনা ও ব্যবস্থাপনা সংক্রান্ত বিভিন্ন সহযোগিতার সম্ভাব্যতা যাচাই করবে যার ফলে আন্তর্জাতিক সম্পর্কের ক্ষেত্রে ভারতের অবস্থান আরও দৃঢ় হবে।
নির্বাচন কমিশন বিভিন্ন রাষ্ট্রের এবং সংস্থার সঙ্গে নির্বাচনী প্রক্রিয়ার বিষয়ে সহযোগিতা বৃদ্ধির লক্ষ্যে সমঝোতাপত্র স্বাক্ষর করে থাকে। ভারতের নির্বাচন কমিশন একটি সাংবিধানিক সংস্থা যারা বিশ্বের বৃহত্তম গণতান্ত্রিক প্রক্রিয়াকে পরিচালনা করে। বৈচিত্র্যপূর্ণ সামাজিক, রাজনৈতিক ও আর্থিক প্রেক্ষাপটে ৮৫ কোটি ভোটদাতার অবাধ ও সুষ্ঠু নির্বাচন পরিচালনা করা ভারতের নির্বাচন কমিশনের দায়িত্ব। সাম্প্রতিক বছরগুলিতে রাজনীতিতে জনসাধারণের আরও বেশি করে অংশগ্রহণ নিশ্চিত করার লক্ষ্যে নির্বাচন গুরুত্বপূর্ণ ভূমিকা নিয়ে আসছে। বিশ্বের ‘বৃহত্তম’ গণতান্ত্রিক রাষ্ট্র হিসেবে ভারত বিবেচিত হয়। এ দেশের গণতান্ত্রিক ব্যবস্থার সাফল্য বিশ্বের প্রতিটি রাজনৈতিক ব্যবস্থাকে আকৃষ্ট করে।
নির্বাচন সংক্রান্ত বিভিন্ন বিষয়ে দ্বিপাক্ষিক সম্পর্কের উন্নয়নে ভারতের নির্বাচন কমিশন বিদেশি নির্বাচন পরিচালনা সংস্থাগুলি থেকে নানা প্রস্তাব গ্রহণ করে সেগুলিকে অনুসরণ করে। মালদ্বীপের নির্বাচন কমিশনের সঙ্গে নির্বাচন পরিচালনা ও ব্যবস্থাপনার ক্ষেত্রে একটি সমঝোতাপত্র স্বাক্ষরের বিষয়েও ভারতের নির্বাচন কমিশন আইন ও বিচার মন্ত্রকের কাছে একটি প্রস্তাব পাঠিয়েছিল। এই চুক্তিগুলিতে যে সমস্ত অনুচ্ছেদ রয়েছে, তার মাধ্যমে নির্বাচনী প্রক্রিয়ার সাংগঠনিক ও কারিগরি উন্নয়ন সংক্রান্ত অভিজ্ঞতা বিনিময় ছাড়াও তথ্যের আদানপ্রদান, সাংগঠনিক ক্ষমতা বৃদ্ধি, নিয়মিত আলাপ-আলোচনার ব্যবস্থা করা ও কর্মীদের প্রশিক্ষণের বিষয়টি নিশ্চিত করা হয়।
CG/CB/DM
(Visitor Counter : 67
প্রধানমন্ত্রীরদপ্তর
রথযাত্রা উপলক্ষে প্রধানমন্ত্রী শুভেচ্ছাবার্তা
নয়াদিল্লি, ০৪ জুলাই, ২০১৯
রথযাত্রা উপলক্ষে দেশবাসীকে প্রধানমন্ত্রী শুভেচ্ছা জানিয়েছেন প্রধানমন্ত্রী শ্রী নরেন্দ্র মোদী। এক বার্তায় তিনি বলেন, আমরা জগন্নাথ দেবের কাছে সকলের সুস্বাস্হ্য, সুখ ও সমৃদ্ধির আর্শীবাদ চেয়ে প্রার্থনা জানাচ্ছি।
CG/SC/NS
(Visitor Counter : 61
স্বাস্থ্যওপরিবারকল্যাণমন্ত্রক
কোভিড -১৯ টিকার প্রাপ্যতার বিষয়ে সর্বশেষ তথ্য
রাজ্য ও কেন্দ্রশাসিত অঞ্চলগুলিকে ১৯৩ কোটি ৫৩ লক্ষেরও বেশি টিকার ডোজ পাঠানো হয়েছে
রাজ্য/কেন্দ্রশাসিত অঞ্চলগুলির কাছে ১৭ কোটিরও বেশি অব্যবহৃত টিকার ডোজ রয়েছে
নয়াদিল্লি, ১৮ মে, ২০২২
দেশ জুড়ে দ্রুত কোভিড-১৯ টিকাকরণ নিশ্চিত করার জন্য কেন্দ্রীয় সরকার অঙ্গীকারবদ্ধ। সরকার রাজ্য ও কেন্দ্রশাসিত অঞ্চলগুলিকে বিনামূল্যে কোভিড টিকা সরবরাহ করছে। কারণ কেন্দ্র কোভিড-১৯ মহামারীর বিরুদ্ধে লড়াইয়ে টিকাকরণকে একটি গুরুত্বপূর্ণ কৌশল হিসেবে বিবেচনা করছে। সর্বজনীন টিকাকরণের নতুন পর্যায় ২১শে জুন থেকে শুরু হয়েছে। রাজ্য ও কেন্দ্রশাসিত অঞ্চলগুলিকে আরও বেশি পরিমাণে টিকা সরবরাহ করার জন্য নতুন নতুন পরিকল্পনা করা হচ্ছে যাতে সরবরাহ শৃঙ্খল বজায় থাকে।
বিভিন্ন টিকা প্রস্তুতকারক সংস্থা যে টিকা উৎপাদন করছে প্রতি মাসে তার ৭৫ শতাংশ কেন্দ্র সংগ্রহ করছে। এই টিকা আগের মতোই রাজ্যগুলিকে বিনামূল্যে দেওয়া হচ্ছে।
কেন্দ্রীয় সরকারের পক্ষ থেকে এবং রাজ্যের টিকা সংগ্রহকারী এজেন্সির মাধ্যমে সরাসরি সংগৃহীত ১৯৩ কোটি ৫৩ লক্ষ ৫৮ হাজার ৮৬৫টি টিকার ডোজ বিনামূল্যে রাজ্য ও কেন্দ্রশাসিত অঞ্চলগুলিকে সরবরাহ করা হয়েছে।
রাজ্য ও কেন্দ্রশাসিত অঞ্চলগুলির কাছে এখনও ১৭ কোটি ১৬ হাজার ৬৮৫টি টিকার ডোজ হাতে রয়েছে।
CG/CB/SB
(Visitor Counter : 59
প্রধানমন্ত্রীরদপ্তর
ইউক্রেন প্রসঙ্গ এবং অপারেশন গঙ্গা নিয়ে সংসদে ইতিবাচক আলোচনার প্রশংসা করেছেন প্রধানমন্ত্রী
নয়াদিল্লি, ০৬ এপ্রিল, ২০২২
প্রধানমন্ত্রী শ্রী নরেন্দ্র মোদী ইউক্রেন প্রসঙ্গ এবং অপারেশন গঙ্গা নিয়ে গত কয়েকদিন ধরে সংসদে ইতিবাচক আলোচনার জন্য প্রশংসা করেছেন। তিনি সেইসব সাংসদকে কৃতজ্ঞতা জানিয়েছেন, যাঁরা তাঁদের মতামত দিয়ে এই আলোচনাকে সমৃদ্ধ করে তুলেছেন। তিনি আরও বলেছেন, প্রতিকূল পরিস্থিতিতে আমাদের সহ-নাগরিকদের নিরাপত্তা ও কল্যাণে যত্ন নেওয়া সকলের দায়িত্ব।
একাধিক ট্যুইটে প্রধানমন্ত্রী বলেছেন, “গত কয়েকদিন ধরে সংসদ ইউক্রেনের পরিস্থিতি এবং অপারেশন গঙ্গার মাধ্যমে আমাদের নাগরিকদের দেশে ফিরিয়ে আনার জন্য ভারতের প্রচেষ্টার বিষয়ে একটি ইতিবাচক আলোচনার সাক্ষী থেকেছে। আমি সকল সাংসদ সহ-কর্মীদের প্রতি কৃতজ্ঞতা জানাই, যাঁরা তাঁদের মতামত দিয়ে এই আলোচনাকে সমৃদ্ধ করেছেন”।
“বিদেশ নীতির বিষয়ে উচ্চ পর্যায়ের বিতর্ক এবং গঠনমূলক ব্যাখ্যায় সরকার ও বিরোধী পক্ষের মধ্যে সহযোগিতার বিষয় উঠে এসেছে। সরকার ও বিরোধী পক্ষের মধ্যে এ ধরনের সহযোগিতা বিশ্ব মঞ্চে ভারতের জন্য ভালো লক্ষণ”।
“আমাদের সহ-নাগরিকদের নিরাপত্তা ও কল্যাণে যত্ন নেওয়া সকলের দায়িত্ব এবং প্রতিকূল পরিস্থিতিতে আমাদের দেশবাসীকে যাতে কোনও সমস্যায় পড়তে না হয়, তা সুনিশ্চিত করতে কেন্দ্রীয় সরকার চেষ্টার কোনও ত্রুটি রাখেনি”।
CG/SS/SB
(
স্বরাষ্ট্র মন্ত্রক
কোভিড-১৯ মোকাবিলায় লকডাউন সংক্রান্ত নিষেধাজ্ঞা থেকে ছোট বনজ সামগ্রী, চারাগাছ রোপণ, ব্যাঙ্ক বহির্ভূত আর্থিক প্রতিষ্ঠান, সমবায় ঋণ সহায়তা সমিতি এবং গ্রামাঞ্চলে নির্মাণ সংক্রান্ত কিছু কর্মকান্ডকে ছাড় দিতে স্বরাষ্ট্র মন্ত্রক নির্দেশ জারি করেছে
নয়াদিল্লি, ১৭ এপ্রিল, ২০২০
কেন্দ্রীয় স্বরাষ্ট্র মন্ত্রক কোভিড-১৯ মোকাবিলায় সংশোধিত নীতি-নির্দেশিকার আওতায় সমস্ত মন্ত্রক ও দপ্তরকে লকডাউন নিষেধাজ্ঞা থেকে নির্দিষ্ট কিছু কাজকর্মকে ছাড় দেওয়ার জন্য নির্দেশ জারি করেছে।
যে সমস্ত কর্মকান্ডকে লকডাউন নির্দেশিকা থেকে ছাড় দেওয়ার নির্দেশ জারি করা হয়েছে, সেগুলি নিম্নরূপ :
• অরণ্য এলাকা থেকে তপশিলি উপজাতি ও অন্যান্য অরণ্যবাসীদের ছোটখাটো বনজ সামগ্রী বা নন-টিম্বার বন সামগ্রী সংগ্রহ, উৎপাদন এবং প্রক্রিয়াকরণ ক্ষেত্রকে ছাড় দেওয়া হয়েছে।
• বাঁশজাত, নারকেলজাত, কোকজাত এবং মশলা জাতীয় চারাগাছ রোপণ সহ এই ধরনের সামগ্রীগুলির প্রক্রিয়াকরণ, প্যাকেজিং, বিক্রয় ও বিপণন ক্ষেত্রে ছাড় দেওয়া হয়েছে।
• হাউসিং ফিনান্স কোম্পানি এবং মাইক্রো ফিনান্স কোম্পানি সহ ব্যাঙ্ক বহির্ভূত আর্থিক প্রতিষ্ঠানগুলিকেও লকডাউন নিষেধাজ্ঞার বাইরে রাখা হয়েছে।
• সমবায় ঋণ সহায়তা সমিতিকেও এই নিষেধাজ্ঞার বাইরে রাখা হয়েছে।
• গ্রামাঞ্চলে নির্মাণ কাজ সহ জল সরবরাহ, স্যানিটেশন, বিদ্যুৎ সরবরাহের লাইন স্থাপন এবং টেলিযোগাযোগ সংক্রান্ত অপ্টিক্যাল ফাইবার লাইন স্থাপনের মতো বিভিন্ন কাজকর্মকে ছাড় দেওয়ার কথা বলা হয়েছে।
(CG/BD/SB
দক্ষতাউন্নয়নওশিল্পোদ্যোগমন্ত্রক
স্কিল ইন্ডিয়া মিশনের মাধ্যমে ৯৬ হাজারের বেশি লোককে যোগ শিক্ষক ও প্রশিক্ষক হিসেবে প্রশিক্ষিত করা হয়েছে
নতুনদিল্লি, ২০ জুন, ২০২০
মনের উপর চাপ কমাতে মানসিক ও শারীরিক স্বাস্থ্যের জন্য যোগাভ্যাসে উৎসাহিত করতে দক্ষতা উন্নয়ন ও শিল্পোদ্যোগ মন্ত্রক শুক্রবার একটি ওয়েবিনারের আয়োজন করেছিল। ষষ্ঠ আন্তর্জাতিক যোগ দিবসের প্রাক্কালে এই ওয়েবিনারের বিষয় ছিল ‘সে ইয়েস টু যোগ অ্যান্ড নো টু রোগ’। এই অনুষ্ঠানে আর্ট অফ লিভিং এর প্রতিষ্ঠাতা, গুরুদেব শ্রী শ্রী রবি শঙ্কর, যোগা ইন্সটিটিউটের ডঃ হংসজী যোগেন্দ্র এবং দক্ষতা উন্নয়ন ও শিল্পোদ্যোগ মন্ত্রী ডঃ মহেন্দ্রনাথ পান্ডে উপস্থিত ছিলেন। অনুষ্ঠানটি পরিচালনা করেন বিউটি অ্যান্ড ওয়েলনেস সেক্টর স্কিল কাউন্সিলের মূখ্য কার্যনির্বাহী আধিকারিক শ্রীমতী মণিকা বল। অনুষ্ঠানে কোভিড-১৯ মহামারীর আবহে যোগের মাধ্যমে সুস্থ থাকা নিয়ে বিশেষ ভাবে আলোচনা হয়।
চিন্তা ও মানসিক সঙ্কট থেকে মুক্তি পাবার জন্য যোগের ভূমিকা নিয়ে আলোচনা ছাড়াও যোগশিক্ষাকে পেশা হিসেবে গড়ে তোলার বিষয়টিও আলোচনায় স্থান পায়। প্রধানমন্ত্রী কৌশল বিকাশ যোজনার আওতায় স্কিল ইন্ডিয়া মিশনে ৯৬,১৯৬জনকে যোগ শিক্ষক ও প্রশিক্ষকের প্রশিক্ষণ দেওয়া হয়েছে। উত্তর প্রদেশ, মহারাষ্ট্র, কর্ণাটক, মধ্যপ্রদেশ, ওডিশা, কেরালা, পশ্চিমবঙ্গের থেকে সবচাইতে বেশি যুবক যুবতী এই প্রশিক্ষণের সুবিধে পেয়েছেন। কেন্দ্রীয় মধ্য শিক্ষা পর্ষদ ২০২০-২১ শিক্ষাবর্ষে নবম শ্রেণী থেকে যোগকে একটি বিষয় হিসেবে অন্তর্ভুক্ত করবে। প্রতিটি রাজ্যের বিদ্যালয়ে উচ্চমাধ্যমিক পাঠ্যক্রমে বিউটি অ্যান্ড ওয়েলনেস সেক্টর স্কিল কাউন্সিলের সহায়তায় প্রশিক্ষণের ব্যবস্থাও করা হয়েছে।
আর্ট অফ লিভিং এর প্রতিষ্ঠাতা, গুরুদেব শ্রী শ্রী রবি শঙ্কর বলেন, “যোগ শুধু আধ্যাত্মিকতাই নয়, আজ এটি শিল্পে পরিণত হয়েছে।“ যোগাভ্যাসকে প্রত্যেকের জীবনে ছড়িয়ে দিতে প্রধানমন্ত্রী শ্রী নরেন্দ্র মোদীর স্বপ্ন পূরণে দক্ষতা উন্নয়ন ও শিল্পোদ্যোগ মন্ত্রকের উদ্যোগকে তিনি ধন্যবাদ জানান।
দক্ষতা উন্নয়ন ও শিল্পোদ্যোগ মন্ত্রী ডঃ মহেন্দ্রনাথ পান্ডে যোগ প্রশিক্ষকদের গুরুত্বের বিষয়ে বলেন, যোগকে আন্তর্জাতিক স্তরে জনপ্রিয় করার জন্য আমরা দেশের যুবসম্প্রদায়কে কাজে লাগাতে হবে, যাতে তাঁরা যোগশিক্ষাকে পেশা হিসেবে গ্রহণ করতে পারেন।
CG/CB
(Visitor Counter : 123
ইস্পাতমন্ত্রক
ইস্পাত ক্ষেত্রে ‘পূর্বোদয়’-এর সূচনা করেছেন শ্রী ধর্মেন্দ্র প্রধান
নয়াদিল্লি, ১১ জানুয়ারি, ২০২০
কেন্দ্রীয় পেট্রোলিয়াম, প্রাকৃতিক গ্যাস ও ইস্পাত মন্ত্রী শ্রী ধর্মেন্দ্র প্রধান আজ কলকাতায় ‘পূর্বোদয়’-এর সূচনা করেছেন। সুসংহত ইস্পাত হাব গঠনের মধ্য দিয়ে পূর্ব ভারতের উন্নয়নে গতি আনতে ‘পূর্বোদয়’-এর সূচনা করা হয়েছে।
অনুষ্ঠানে শ্রী প্রধান বলেন, স্বাধীনতা আন্দোলনই হোক, বা সমাজ গঠন – সব ক্ষেত্রেই দেশকে নেতৃত্ব দেয় পূর্ব ভারত। পূর্ব ভারতের বহু সুযোগ রয়েছে। কিন্তু সেই প্রাকৃতিক সম্পদকে কাজে লাগিয়ে সামাজিক ও অর্থনৈতিক উন্নয়নে দেশের অন্যান্য অংশের তুলনায় পূর্ব ভারত পিছিয়ে পড়েছে। তিনি বলেন, ইস্পাত ক্ষেত্রে ‘পূর্বোদয়’ শুরুর মধ্য দিয়ে এক অধ্যায়ের সূচনা হল। সুসংহত ইস্পাত হাব গঠনের সাহায্যে পূর্ব ভারতের উন্নয়নে গতি আসবে বলেও তিনি জানান।
কেন্দ্রীয় মন্ত্রী আরও বলেন, প্রধানমন্ত্রী শ্রী নরেন্দ্র মোদীর নেতৃত্বে কেন্দ্রীয় সরকার পূর্ব ভারতের উন্নয়নের ওপর বিশেষ জোর দিয়েছে। উন্নয়নের সুযোগ রয়েছে এমন বেশিরভাগ জেলাগুলিরই সামাজিক ও অর্থনৈতিক উন্নয়নের ওপর জোর দেওয়া হচ্ছে। ১০২ লক্ষ কোটি টাকা ব্যয়ে ন্যাশনাল ইনফ্রাস্ট্রাকচার পাইপলাইন তৈরি করছে। পাইপলাইন, অভ্যন্তরীণ জলপথ, জাহাজ, সড়ক, বিমান ও যোগাযোগ ব্যবস্থায় পরিকাঠামোগত উন্নয়নে কেন্দ্রীয় সরকার বিশেষ জোর দিয়েছে। পূর্ব ভারতের পরিকাঠামোগত উন্নয়নে সরকার সব সময় গুরুত্ব দিয়ে এসেছে বলেও তিনি জানান।
শ্রী প্রধান বলেন, একুশ শতক প্রযুক্তি ও জ্ঞানের শতক। প্রযুক্তি দেশের অর্থনীতি এবং সমাজ গঠনে সাহায্য করে থাকে। চতুর্থ শিল্প বিপ্লবের সুফল পূর্ব ভারত পাবে বলেও কেন্দ্রীয় মন্ত্রী জানান। তিনি বলেন, সহজে ব্যবসা করার সুবিধা দেশের বাণিজ্যিক আবহাওয়ার পরিবর্তনের প্রতীক। এক্ষেত্রে সরকার প্রতিনিয়ত কাজ করে চলেছে। কয়লা ক্ষেত্রে পণ্য পরিবহণের উন্নতি ও উৎপাদনের ওপর জোর দেওয়া হয়েছে। ওড়িশা, ঝাড়খণ্ড, ছত্তিশগড়, পশ্চিমবঙ্গ, অন্ধ্রপ্রদেশের উত্তরাংশ নিয়ে গঠিত এই সুসংহত ইস্পাত হাব পূর্ব ভারতের সামাজিক ও অর্থনৈতিক উন্নয়নের দিশারী বলেও তিনি জানান। ইস্পাত শিল্পের উন্নয়ন ঘটলে কর্মসংস্থানের বহু সুযোগ রয়েছে। এর সুফল পূর্ব ভারত সহ সমগ্র দেশই পাবে বলে শ্রী প্রধান জানিয়েছেন।
অনুষ্ঠানে উপস্থিত ছিলেন ইস্পাত মন্ত্রকের অতিরিক্ত সচিব শ্রীমতী রাসিকা চৌবে, পশ্চিমবঙ্গের শিল্প সচিব শ্রীমতী বন্দনা যাদব, ইন্ডিয়ান অয়েল, সেইল ও কোল ইন্ডিয়ার চেয়ারম্যান সহ বহু বিশিষ্ট ব্যক্তিবর্গ।
CG/SS/DM
(Visitor Counter : 66
স্বাস্থ্যওপরিবারকল্যাণমন্ত্রক
ই-ফার্মেসিগুলিতে ওষুধ বিক্রয়ের খসড়া নিয়মাবলী চূড়ান্ত করা হ’ল
নয়াদিল্লি, ২৫ জুন ২০১৯
১৯৪৫ সালের ওষুধ ও কসমেটিক্স নিয়মাবলীতে সংশোধন আনতে সরকার গত বছরের ২৮শে আগস্ট খসড়া নিয়মাবলী প্রকাশ করে, যাতে ই-ফার্মেসির মাধ্যমে ওষুধের বিক্রয় ও সরবরাহ নিয়ন্ত্রণ সংক্রান্ত বিভিন্ন ধারা সংযোজন করা যায়। এর প্রেক্ষিতে সংশ্লিষ্ট বিভিন্ন পক্ষের কাছ থেকে অসংখ্য মতামত ও পরামর্শ পাওয়া গেছে, যেগুলি পরীক্ষা করে দেখা হচ্ছে। একই সঙ্গে, বিষয়টি দেশের বিভিন্ন মহামান্য আদালতে বিচারাধীন রয়েছে। সেজন্য নিয়মগুলি চূড়ান্ত করার কোনও সময়সীমা ধার্য হয়নি।
ওষুধ ও কসমেটিক্স আইন ও নিয়মাবলীর আওতায় জাল ওষুধের বিক্রয় একটি দন্ডণীয় অপরাধ এবং রাজ্য স্তরের লাইসেন্স প্রদান কর্তৃপক্ষ এই বিষয়ে কড়া পদক্ষেপ নিতে পারে। সেই মতো, অভিযোগ পাওয়ার পর সেগুলি রাজ্য স্তরের লাইসেন্স প্রদান কর্তৃপক্ষদের কাছে সেগুলি পাঠানো হয়, যাতে আইন ও নিয়মাবলী অনুযায়ী যথাযথ পদক্ষেপ গ্রহণ করা যায়। আজ রাজ্যসভায় লিখিতভাবে এই তথ্য জানান কেন্দ্রীয় স্বাস্থ্য ও পরিবার কল্যাণ প্রতিমন্ত্রী শ্রী অশ্বিনী কুমার চৌবে।
CG/SC/SB
(Visitor Counter : 62
নির্বাচনকমিশন
রাজ্যসভায় পশ্চিমবঙ্গের একটি আসনের উপ-নির্বাচন
নয়াদিল্লি, ১৬ জুলাই, ২০২১
রাজ্যসভায় শ্রী দীনেশ ত্রিবেদী ১২ ফেব্রুয়ারি পদত্যাগ করায় পশ্চিমবঙ্গের একটি আসন শূন্য হয়েছে। এই আসনের মেয়াদ ২০২৬ সালের দোসরা এপ্রিল পর্যন্ত। নির্বাচন কমিশন উক্ত আসনে ভোট গ্রহণের জন্য নির্ঘন্ট প্রকাশ করেছে। এই আসনের উপ-নির্বাচনের বিজ্ঞপ্তি প্রকাশ হবে বৃহস্পতিবার ২২ জুলাই। মনোনয়নপত্র জমা দেওয়ার শেষ তারিখ বৃহস্পতিবার ২৯ জুলাই। পরের দিন মনোনয়নপত্রগুলি পরীক্ষা করে দেখা হবে। মনোনয়নপত্র প্রত্যাহারের শেষ দিন সোমবার দোসরা অগাস্ট। ভোট নেওয়া হবে ৯ অগাস্ট সকাল ৯টা থেকে বিকেল ৪টে পর্যন্ত। বিকেল ৫টা থেকে ভোট গণনা শুরু হবে। নির্বাচনী প্রক্রিয়া মঙ্গলবার ১০ অগাস্টের মধ্যে শেষ করতে হবে।
এই নির্বাচন আয়োজনের ক্ষেত্রে যেসব নীতি-নির্দেশিকা মেনে চলতে হবে, সেগুলি হ’ল – নির্বাচন সংক্রান্ত কাজে প্রত্যেককে মাস্ক পরতে হবে। ভোট গ্রহণ কেন্দ্রে প্রবেশের সময় তাপমাত্রা মাপা হবে। ভোট গ্রহণ কেন্দ্রে জীবাণুমুক্ত করার কাজ যথাযথভাবে করতে হবে। কেন্দ্রীয় স্বরাষ্ট্র মন্ত্রক ও রাজ্য সরকারের নির্ধারিত কোভিডবিধি মেনে শারীরিক দূরত্ব বজায় রাখতে হবে।
উপ-নির্বাচনে ভোট গ্রহণের জন্য পশ্চিমবঙ্গের মুখ্যসচিবকে রাজ্যের একজন পদস্থ আধিকারিকের উপর দায়িত্ব দিতে বলা হয়েছে। এই আধিকারিক কোভিড-১৯ সংক্রান্ত সব আচরণবিধি যথাযথভাবে মেনে চলা হচ্ছে কিনা, সেদিকে নজর রাখবেন।
CG/CB/SB
(Visitor Counter : 151
সামাজিকন্যায়ওক্ষমতায়নমন্ত্রক
প্রবীণ নাগরিকদের জন্য বিভিন্ন প্রকল্প
নয়াদিল্লি, ২৬ জুলাই, ২০২২
১৯৯৯ সালের প্রবীণ নাগরিকদের বিষয়ে যে জাতীয় নীতি গ্রহণ করা হয়েছিল, তা আজও কার্যকর। প্রবীণ নাগরিকদের জীবনের মানোন্নয়নের জন্য আর্থিক ও খাদ্য নিরাপত্তা, যথাযথ স্বাস্থ্য পরিষেবা, আশ্রয় ও সুরক্ষা সহ অন্যান্য চাহিদা পূরণ করা এই নীতির মাধ্যমে নিশ্চিত করা হয়েছে। অটল বয়ঃঅভ্যুদয় যোজনার মাধ্যমে সামাজিক ন্যায় ও ক্ষমতায়ন দপ্তর প্রবীণ নাগরিকদের জন্য বিভিন্ন কর্মসূচী কার্যকর করেছে। এর ফলে, প্রবীণ নাগরিকরা যাতে মর্যাদাপূর্ণ ও আত্মনির্ভর জীবনযাপন করতে পারেন, সেটি নিশ্চিত করা হয়েছে। এর মধ্য দিয়ে পরবর্তী প্রজন্মের সঙ্গে তাঁদের বন্ধন আরও সুন্দর হবে। তাঁরা স্বাস্থ্যকর জীবনযাপন করতে পারবেন।
অটল বয়ঃঅভ্যুদয় যোজনার আওতায় প্রকল্পগুলি হ’ল –
১) প্রবীণ নাগরিকদের জন্য সুসংহত কর্মসূচি: সামাজিক ন্যায় ও ক্ষমতায়ন মন্ত্রকের এই প্রকল্প প্রবীণ নাগরিকদের জন্য বৃদ্ধাবাস, ভ্রাম্যমাণ চিকিৎসা পরিষেবা কেন্দ্রগুলি, নিবন্ধীকৃত সোসাইটি, গ্রাম পঞ্চায়েত, স্থানীয় প্রশাসন, অসরকারি এবং স্বেচ্ছাসেবী সংগঠনগুলি পরিচালনা করে।
২) প্রবীণ নাগরিকদের জন্য রাজ্যগুলির কর্মসূচি: প্রত্যেকটি রাজ্য ও কেন্দ্রশাসিত অঞ্চল স্থানীয় স্তরের পরিস্থিতি বিবনেচনা করে তাদের নিজ নিজ অঞ্চলে বিশেষ কর্মসূচি গ্রহণ করে থাকে।
৩) রাষ্ট্রীয় বয়োশ্রী যোজনা: এই কেন্দ্রীয় প্রকল্পটির মাধ্যমে যেসব প্রবীণ নাগরিকের মাসিক আয় ১৫ হাজার টাকার কম এবং যাঁদের বয়সজনিত বিভিন্ন সমস্যা রয়েছে, সেইসব প্রবীণ নাগরিকদের নানাধরনের সহায়ক যন্ত্রপাতি বিনামূল্যে বিতরণ করা হয়। এই কাজের দায়িত্ব অ্যালিনকো’কে দেওয়া হয়েছে।
৪) প্রবীণ নাগরিকদের জন্য জীবিকা ও দক্ষতা সংক্রান্ত উদ্যোগ: স্যাক্রেড পোর্টালের মাধ্যমে প্রবীণ নাগরিকরা বেসরকারি প্রতিষ্ঠানগুলির সঙ্গে যোগাযোগ করতে পারেন। এছাড়াও, এজিআরএএসআর গোষ্ঠীর মাধ্যমে প্রবীণ নাগরিকরা স্বনির্ভর গোষ্ঠী গড়ে তুলতে পারেন।
৫) সিলভার ইকোনমিতে উৎসাহিত করা: বাছাই করা স্টার্টআপ সংস্থাগুলিকে ১ কোটি টাকার সাহায্য দেওয়া নিশ্চিত করতে সরকার নতুন উদ্যোগ বা স্টার্টআপ সংস্থাগুলিকে উৎসাহিত করে।
৬) কর্পোরেট সামাজিক দায়বদ্ধতা তহবিল থেকে প্রবীণ নাগরিকদের জন্য বিশেষ সুবিধা: প্রবীণ নাগরিকদের স্বাস্থ্যের বিষয়ে খোঁজখবর নেওয়া, বৃদ্ধাশ্রম গড়ে তোলা সহ অন্যান্য বিভিন্ন উদ্যোগে কর্পোরেট সংস্থাগুলি সামাজিক দায়বদ্ধতা তহবিল থেকে সাহায্য করার উদ্যোগ নেওয়া হয়েছে।
৭) এল্ডারলাইন – ১৪৫৬৭
প্রবীণ নাগরিকদের বিভিন্ন অভাব-অভিযোগের নিষ্পত্তি করতে মন্ত্রক ১৪৫৬৭ হেল্পলাইন নম্বর চালু করেছে।
৮) বয়ঃশ্রেষ্ঠ সম্মান: যেসব প্রবীণ নাগরিক বিভিন্ন প্রতিষ্ঠানে গুরুত্বপূর্ণ অবদান রেখেছেন, তাঁদের স্বীকৃতি দিতে বয়োশ্রেষ্ঠ সম্মান দেওয়া হয়।
লোকসভায় আজ এক প্রশ্নের লিখিত জবাবে এই তথ্য জানিয়েছেন, সামাজিক ন্যায় ও ক্ষমতায়ন মন্ত্রী শ্রীমতী প্রতিমা ভৌমিক।
PG/CB/SB
(Visitor Counter : 104
ভারত সরকারের প্রধান বৈজ্ঞানিক উপদেষ্টার কার্যালয়
২০২২ সালের কেন্দ্রীয় বাজেটে বিজ্ঞান ও প্রযুক্তি ক্ষেত্র
নতুন দিল্লি, ২৮ ফেব্রুয়ারি, ২০২২
২০২২ সালের সাধারণ বাজেটে কেন্দ্রীয় অর্থমন্ত্রীর ঘোষণাগুলি কার্যকরিভাবে বাস্তবায়নের সুবিধার্থে কেন্দ্রীয় সরকার বিভিন্ন ক্ষেত্রের উপর ওয়েবিনার সিরিজের আয়োজন করেছে। এই ওয়েবিনার সিরিজ সংশ্লিষ্ট ক্ষেত্রে পরিকল্পনাগুলির বাস্তবায়ন কৌশল সম্পর্কে ধারণা তৈরিতে সরকারি ও বেসরকারি, শিক্ষা ও শিল্প সংস্থার বিশেষজ্ঞদের একটি একক প্ল্যাটফর্মে নিয়ে এসেছে।
প্রধান বৈজ্ঞানিক উপদেষ্টার কার্যালয় এবং কেন্দ্রীয় সরকারের বেশ কয়েকটি দপ্তর ও বিজ্ঞান মন্ত্রক আগামী দোসরা মার্চ ‘প্রযুক্তি-সক্রিয় উন্নয়ন’ শীর্ষক এক ওয়েবিনারের আয়োজন করেছে। পূর্ণাঙ্গ অধিবেশনে প্রধানমন্ত্রীর ভাষণের মধ্য দিয়ে এই ওয়েবিনারের সূচনা হবে। ওয়েবিনারের দ্বিতীয় ভাগে টেলি যোগাযোগ বিভাগ, বৈজ্ঞানিক ও শিল্প গবেষণা দপ্তর, বিজ্ঞান ও প্রযুক্তি দপ্তর এবং বৈদ্যুতিন ও তথ্য প্রযুক্তি মন্ত্রকের পৌরোহিত্যে চারটি বিষয় ভিত্তিক অধিবেশন থাকবে। এই অধিবেশনে কেন্দ্রীয় সরকারের বিভিন্ন মন্ত্রক ও বিভাগ, শিক্ষা প্রতিষ্ঠান এবং শিল্প সংস্থা থেকে একাধিক প্রতিনিধি অংশগ্রহণ করবেন। অধিবেশনে পাঁচটি বিষয় ভাবনার উপর জোর দেওয়া হয়েছে। এগুলি হল :- নির্দিষ্ট প্রযুক্তি ক্ষেত্রে বিজ্ঞান ও প্রযুক্তির উদ্যোগ, কর্মসংস্থান সৃষ্টি/ কর্মসংস্থান বৃদ্ধির জন্য জোর, প্রযুক্তিগত আত্মনির্ভরতা, অমৃত কাল – ভারত@২০৪৭ –এর লক্ষ্য অর্জনের জন্য পরিকল্পনা এবং সম্মতির বোঝা কমানোর প্রক্রিয়ার জন্য পরামর্শ।
ওয়েবিনারের তৃতীয় ভাগে উপরোক্ত বিভাগের সচিব ও মন্ত্রীরা এই অধিবেশন থেকে কার্যকরি দিকগুলি নিয়ে আলোচনা এবং তা বাস্তবায়নের পথ নির্ধারণ করবেন।
এই অনুষ্ঠানের বিস্তারিত তথ্য জানা যাবে নিম্নলিখিত লিঙ্কে –
CG/SS/SKD/
(Visitor Counter : 152
নীতিআয়োগ
নীতি আয়োগ বাঁশের উন্নয়নের ওপর একটি জাতীয় কর্মশালার আয়োজন করেছে
নতুন দিল্লি, ২৯ ডিসেম্বর, ২০২১
নীতি আয়োগ আগামীকাল  বাঁশের উন্নয়নের ওপর একদিন ব্যাপী একটি জাতীয় কর্মশালার আয়োজন করেছে। নীতি আয়োগের ভাইস চেয়ারম্যান ডঃ রাজীব কুমার, বিজ্ঞান ও প্রযুক্তি এবং ভূবিজ্ঞান মন্ত্রকের স্বাধীন দায়িত্বপ্রাপ্ত প্রতিমন্ত্রী ডাঃ জিতেন্দ্র কুমার, নীতি আয়োগের সদস্য ডঃ ভি কে সারস্বত এবং সিইও অমিতাভ কান্ত এই কর্মশালার উদ্বোধন করবেন।
বাঁশ ক্ষেত্রের বিকাশের সুযোগ এবং সমস্যা মোকাবিলা, এই ক্ষেত্রের সামগ্রিক মানোন্নয়নে সমস্যা সমাধান এবং কৌশল বিকাশ ও আগামী দিনের পথ নির্দেশিকা তৈরি করতে দেশ-বিদেশের একাধিক সংস্থা এই কর্মশালায় যোগ দেবে। কর্মশালায় চারটি কারিগরি অধিবেশন থাকছে। প্রথমে ‘উৎপাদন, মূল্য সংযোজন এবং বাঁশের আন্তর্জাতিক পরিচিতি’ বিষয়ের ওপর আলোচনা হবে। দ্বিতীয় অধিবেশনে ‘সরকারি নীতি, বিভিন্ন ক্ষেত্রের কর্মসূচি এবং সুযোগ-সুবিধা’ নিয়ে আলোচনা চলবে। তৃতীয় অধিবেশনে ‘বাঁশ ক্ষেত্রের সঙ্গে যুক্ত বৃত্তাকার অর্থনীতি’ এবং চতুর্থ অধিবেশনে ‘জাতীয় ও আন্তর্জাতিক স্তরে সর্বোত্তম পদ্ধতি’ বিষয়ে আলোচনা হবে।
বাঁশের ব্যবহার ও বাণিজ্য বৃদ্ধিতে নীতি আয়োগ ভারতীয় বাঁশ শিল্পের সামগ্রিক বিকাশের জন্য বাস্তবসম্মত নীতি/ প্রযুক্তি তৈরির প্রক্রিয়া চালাচ্ছে। সে অনুযায়ী, ‘বাঁশ উন্নয়ন মিশন ডকুমেন্ট’ শীর্ষক একটি প্রযুক্তি-বাণিজ্যিক প্রতিবেদন তৈরি করা হচ্ছে। এই প্রতিবেদনে বৃক্ষ রোপণ, উৎপাদন, প্রক্রিয়াকরণ এবং ব্যবহার বিষয়ে বিচার-বিশ্লেষণ ও পরিকল্পনা করা হয়েছে। বাঁশ ক্ষেত্রের সম্ভাবনাকে কাজে লাগিয়ে নীতি আয়োগ গ্রামীণ অর্থনীতিকে আরও চাঙ্গা করে তুলতে চাইছে। এতে কর্মসংস্থান সৃষ্টি হবে এবং কৃষকদের আয়ও দ্বিগুণ হবে।
CG/SS/SKD/
(Visitor Counter : 96
স্বাস্থ্যওপরিবারকল্যাণমন্ত্রক
নিরন্তর গবেষণা পরিকাঠামোয় অগ্রগতির ফলে এখনও পর্যন্ত দেড় কোটিরও বেশি কোভিড-১৯ নমুনা পরীক্ষা
নয়াদিল্লি, ২৪ জুলাই, ২০২০
দেশে এখনও পর্যন্ত ১ কোটি ৫৪ লক্ষ ২৮ হাজার ১৭০টি কোভিড-১৯ নমুনা পরীক্ষা হয়েছে। গত ২৪ ঘন্টায় কোভিড-১৯ সংক্রমিতদের চিহ্নিতকরণের জন্য ৩ লক্ষ ৫২ হাজার ৮০১টি নমুনা পরীক্ষা হয়েছে। ভারতে প্রতি ১০ লক্ষ জনসংখ্যায় নমুনা পরীক্ষার হার ১১১৭৯.৮৩। টেস্ট, ট্র্যাক এবং ট্রিট কৌশল গ্রহণের ফলে দেশে নমুনা পরীক্ষার হার ক্রমশ বাড়ছে।
প্রতি ১০ লক্ষ জনসংখ্যায় নমুনা পরীক্ষার হার বৃদ্ধি পাওয়ার আরও একটি কারণ হ’ল – পরীক্ষাগারের সংখ্যা বৃদ্ধি পাওয়া। দেশে সরকারি ও বেসরকারি মিলিয়ে নমুনা পরীক্ষাগারের সংখ্যা এখনও পর্যন্ত ১ হাজার ২৯০। ভারতীয় চিকিৎসা গবেষণা পর্ষদের পরামর্শ অনুযায়ী, সর্বাধুনিক নমুনা পরীক্ষার কৌশল গ্রহণের ক্ষেত্রে আরটি-টিসিআর পরীক্ষাগারগুলি মূল ভিত্তি হয়ে উঠেছে। বর্তমানে সরকারি ও বেসরকারি পরীক্ষাগারগুলিতে নমুনা পরীক্ষার হারে ক্রমাগত অগ্রগতি হচ্ছে। দেশে সরকারি পরীক্ষাগারের সংখ্যা এখন ৮৯৭ এবং বেসরকারি পরীক্ষাগারের সংখ্যা ৩৯৩।
কোভিড-১৯ সংক্রান্ত প্রকৃত ও সর্বশেষ তথ্য সংক্রান্ত টেকনিক্যাল বিষয়, নীতি-নির্দেশিকা এবং পরামর্শের জন্য নিয়মিত https://www.mohfw.gov.in/ এবং @MoHFW_INDIA –এই ওয়েবসাইটে নজর রাখুন।
টেকনিক্যাল বিষয়ে জানার জন্য technicalquery.covid19[at]gov[dot]in, ncov2019[at]gov[dot]in এবং @CovidIndiaSeva - এখানে যোগাযোগ করা যেতে পারে।
কোভিড-১৯ সংক্রান্ত যে কোনও বিষয়ে জানার জন্য স্বাস্থ্য ও পরিবার কল্যাণ মন্ত্রকের হেল্পলাইন নম্বর : +91-11-23978046 or 1075  – এ যোগাযোগ করুন। কোভিড-১৯ সংক্রান্ত রাজ্য/কেন্দ্রশাসিত অঞ্চলগুলির হেল্পলাইন নম্বরের তালিকা নীচের লিঙ্কে দেওয়া রয়েছে - https://www.mohfw.gov.in/pdf/coronvavirushelplinenumber.pdf
(CG/BD/SB